**Valerie Adams** (ent. **Vili**, s. 6. lokakuuta 1984 Rotorua) on uusiseelantilainen yleisurheilija, jonka päälaji on kuulantyöntö. Hän on kaksinkertainen olympiavoittaja ja nelinkertainen maailmanmestari sekä ulko- että sisäradoilta.

Urheilu-ura
-----------

Adams sijoittui kuulantyönnössä kymmenenneksi Bydgoszczin yleisurheilun alle 18-vuotiaiden MM-kisoissa 1999 tuloksella 12,82. Kaksi vuotta myöhemmin hän voitti kuulassa Debrecenissä alle 18-vuotiaiden MM-kultaa tuloksella 16,87. 2002 hän voitti Kingstonin nuorten MM-kisoissa kultaa työnnettyään 17,73, sijoittui Kansainyhteisön kisoissa hopealle ja yleisurheilun maailmancupissa kuudenneksi tuloksella 18,40. Pariisin MM-kisoissa 2003 hän sijoittui viidenneksi työnnettyään 18,65.

Vuonna 2004 Adams karsiutui Budapestin sisäratojen MM-kisoissa ja sijoittui Ateenan olympialaisissa seitsemänneksi. Seuraavana vuonna hän saavutti alun perin pronssia Helsingin MM-kisoissa tuloksella 19,62, mutta nousi hopealle valkovenäläisen Nadzeja Astaptšukin dopingkäryn myötä. Kauden lopussa hän nousi edellä mainitun dopingtapauksen vuoksi IAAF:n yleisurheilufinaalin voittajaksi. 2006 Adams voitti Kansainyhteisön kisat tuloksella 19,66. Samana vuonna hän työnsi toiseksi IAAF:n yleisurheilufinaalissa sekä voitti yleisurheilun maailmancupin työnnettyään 19,87.

Yleisurheilun maailmanmestaruuskisoissa Osakassa 2007 Adams voitti MM-kultaa. Hän työnsi finaalin ensimmäisellä kierroksella tuloksen 19,89, jolla hän siirtyi kilpailussa toiseksi. Viidennellä kierroksella hän paransi tulostaan – mutta ei sijoitustaan – työntämällä 19,95, ja viimeisellä kierroksella hän työnsi voittotuloksen 20,54. IAAF:n yleisurheilufinaalissa hän sijoittui samana vuonna toiseksi.

Maaliskuussa 2008 Adams voitti Valenciassa sisäratojen maailmanmestaruuden maanosansa halliennätyksellä 20,19. Elokuussa hän voitti Pekingissä olympiakultaa omalla ennätyksellään 20,56, jonka hän työnsi ensimmäisellä työnnöllään. Myöhemmin samana vuonna hän voitti IAAF:n yleisurheilufinaalin tuloksella 19,69.

Berliinin MM-kisoissa 2009 Adams voitti toisen peräkkäisen maailmanmestaruutensa tuloksella 20,44. IAAF:n yleisurheilufinaalin hän voitti ennätyksellään 21,07. Dohan sisäratojen MM-kilpailuissa 2010 hän sai kultaa halliennätyksellään 20,49. Myöhemmin samana vuonna hän voitti Maanosien cupin tuloksella 20,86 sekä kultaa Delhin Kansainyhteisön kisoissa tuloksella 20,47.. Daegun MM-kisoissa 2011 Adams voitti kolmannen peräkkäisen maailmanmestaruutensa kisaennätyksellä ja Oseanian ennätyksellä 21,24 m. Istanbulin sisäratojen MM-kilpailuissa 2012 hän voitti kultaa halliennätyksellään 20,54 m.

Lontoon olympialaisissa 2012 Adams sijoittui kilpailussa hopealle, mutta hän sai kultamitalin, kun Nadzeja Astaptšuk jäi kiinni doping-testissä. Hän voitti maailmanmestaruuden Moskovassa 2013 kolmannen kierroksen työnnöllään 20,88. Hän työnsi Oseanian halliennätyksen 20,98 Zürichissä elokuussa 2013. Hän voitti sisäratojen maailmanmestaruuden Sopotissa 2014 tuloksella 20,67 sekä kultaa Glasgow'n Kansainyhteisön kisoissa 2014 tuloksella 19,88. Hän sai pronssia Portlandin MM-hallikilpailuissa 2016 tuloksella 19,25. Rio de Janeiron olympialaisissa Adams jäi hopealle Michelle Carterin voittaessa. Gold Coastin Kansainyhteisön kisoissa 2018 hän saavutti hopeaa. Tokion olympialaisissa vuonna 2021 Adams sai pronssia tuloksella 19,62.

Adams on voittanut Uuden-Seelannin-mestaruuden kuulantyönnössä 2001–2011, 2013–2014, 2016, 2018 ja 2021 sekä moukarinheitossa 2003. Maansa nuorten mestaruuksia hän on voittanut myös kiekonheitossa.

Adams ilmoitti uransa lopettamisesta maaliskuussa 2022.

Henkilökohtaiset ennätykset
---------------------------

Lähde: IAAF
* Kuulantyöntö: 21,24 (2011)
* Kiekonheitto: 58,12 (2004)
* Moukarinheitto: 58,32 (2002)

Yksityiselämä
-------------

Adams avioitui uusikaledonialaisen kiekonheittäjän Bertrand Vilin kanssa 2004 ja käytti sukunimeä Vili, kunnes otti avioeron jälkeen 2010 takaisin oman nimensä Adams.

Adamsin veli Steven Adams on ammattilaiskoripalloilija ja sisko Lisa Adams on kuulantyönnön paralympiavoittaja.

Huomautukset
------------

1. ↑  Alun perin sijoittui toiseksi, mutta nousi Nadzeja Astaptšukin dopinghylkäyksen jälkeen voittajaksi.

Lähteet
-------

1. 1 2 3 4 5 6 7  Valerie Adams Kansainvälinen yleisurheiluliitto.  (englanniksi)
2. ↑  Butler, Mark (toim.): *IAAF Statistics Handbook - Helsinki 2005*, s. 227. IAAF Media & Public Relations Department, 2005.
3. 1 2 3 4 5 6  Valerie Adams Tilastopaja (vaatii kirjautumisen, maksullinen palvelu). Viitattu 31.8.2021. (englanniksi)
4. ↑  Women’s Shot Put (Sivu 347) *Official Results of the 2004 Olympic Games - Athletic*.  2004. Greek Olympic Committee/LA84 Foundation. Viitattu 5.9.2022. (englanniksi)
5. ↑  Women’s Shot Put (Sivu 292) *Official Results of the 2004 Olympic Games - Athletic*.  2008. Chinese Olympic Committee/LA84 Foundation. Viitattu 5.9.2022. (englanniksi)
6. ↑  New Zealand's Valerie Adams crowned Commonwealth Games Shot Put champion again *thesportscampus.com*.  9.10.2010.  Arkistoitu 11.10.2010. Viitattu 16.10.2010. (englanniksi)
7. ↑  Landells, Steve: Women's Shot Put - Final - Threepeat for Adams, with a 21.14m Area Record  29.8.2011. IAAF. Viitattu 5.9.2011. (englanniksi)
8. ↑  IOC withdraws gold medal from shot put athlete Nadzeya Ostapchuk *Olympic News*.  13.8.2012. KOK. Viitattu 13.8.2012. (englanniksi)
9. ↑  Hinton, Marc: Rio Olympics 2016: American Michelle Carter stuns Valerie Adams to snatch shot put gold  13.8.2016. Stuff.co.nz. Viitattu 13.8.2016. (englanniksi)
10. ↑  Jiwani, Rory: New Zealand's double Olympic shot put champion Valerie Adams announces retirement *Olympics.com*.  27.6.2023. Viitattu 27.8.2023. (englanniksi)
11. ↑  Shot put great Adams retires *worldathletics.org*.  1.3.2022. Viitattu 27.8.2023. (englanniksi)
12. ↑  Focus on Athletes - Valerie Adams *iaaf.org*.  30.8.2010. Viitattu 16.10.2010. (englanniksi)
13. ↑  Talja, Juho: Uuden-Seelannin kuulasankarin veli varattiin NBA:han *Yle Urheilu*.  28.6.2013. Viitattu 31.8.2021.
14. ↑  Lisa Adams - Athletics | Paralympic Athlete Profile *International Paralympic Committee*. Viitattu 31.8.2021. (englanniksi)

  

Naisten kuulantyönnön olympiavoittajat

|  |
| --- |
| 1948: Micheline Ostermeyer |
1952: Galina Zybina |
1956: Tamara Tyškevitš |
1960: Tamara Press |
1964: Tamara Press |
1968: Margitta Gummel |
1972: Nadežda Tšižova |
1976: Ivanka Hristova |
1980: Ilona Slupianek |
1984: Claudia Losch |
1988: Natalja Lisovskaja |
1992: Svetlana Kriveljova |
1996: Astrid Kumbernuss |
2000: Janina Karoltšyk |
2004: Yumileidi Cumbá |
2008: Valerie Vili |
2012: Valerie Adams |
2016: Michelle Carter |
2020: Gong Lijiao |

Naisten kuulantyönnön maailmanmestarit

|  |
| --- |
| 1983: Helena Fibingerová |
1987: Natalja Lisovskaja |
1991: Huang Zhihong |
1993: Huang Zhihong |
1995: Astrid Kumbernuss |
1997: Astrid Kumbernuss |
1999: Astrid Kumbernuss |
2001: Janina Karoltšyk |
2003: Svetlana Kriveljova |
2005: Olga Rjabinkina |
2007: Valerie Vili |
2009: Valerie Vili |
2011: Valerie Adams |
2013: Valerie Adams |
2015: Christina Schwanitz |
2017: Gong Lijiao |
2019: Gong Lijiao |
2022: Chase Ealey |
2023: Chase Ealey |


|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* VIAF

 |
|  |
| Kansalliset | 
* Yhdysvallat

 |
|  |
| Henkilöt | 
* World Athletics
* Tilastopaja 🔒

 |

 |